አጎዋ የገበያ መዳረሻ እድል መፍጠር ላይ ብቻ ተወስኖ መቅረት እንደማይገባው ጠቅላይ ሚኒስትር ሃይለማሪያም ተናገሩ
አዲስ አበባ፣ ነሐሴ 6 (ዋኢማ) – ከሰሃራ በታች ያሉ የአፍሪካ አገራት ምርታቸውን ከቀረጥና ኮታ ነፃ ወደ አሜሪካ ገበያ እንዲያስገቡ የሚረዳው የአጎዋ ስምምነት የገበያ መዳረሻ እድል መፍጠር ላይ ብቻ ተወስኖ መቅረት እንደማይገባው ጠቅላይ ሚኒስቴር ሃይለማሪያም ደሳለኝ ተናገሩ፡፡ጠቅላይ ሚኒስትሩ በአዲስ አበባ እየተካሄደ ያለውን 12ኛውን የአጎዋ ፎረም የሚኒስትሮች መድረክ በከፈቱበት ወቅት እንደተናገሩት አጎዋ በቀጣይ ለአፍሪካ የንግድ ተቋማትና ስራ ፈጣሪዎች የቴክኒክና አቅም ግንባታ ድጋፍ መስጠትን ታሳቢ ሊያደርግ ይገባል፡፡የዘንድሮው አጎዋ ፎረም አፍሪካ ህብረት አዳራሽ በመካሄድ ላይ ይገኛል፡፡ በዘንድሮው መድረክ ዋና የመወያያ ጉዳይ ይሆናል ተብሎ የሚጠበቀው ከሁለት ዓመት በኃላ ጊዜው የሚያበቃውን የአጎዋ ስምምነት ማራዘምን ይመለከታል፡፡ኢትዮጵያ በእድሉ ይበልጠ ተጠቃሚ ለመሆን የረጅም ጊዜ እቅድ ማዘጋጀቷን የተናገሩት ጠቅላይ ሚኒስትር ሃይለማሪያም አገሪቱ ብሔራዊ የአጎዋ ስትራቴጂ በመንደፍ ላይ መሆኗን አክለው ተናግረዋል፡፡ስትራቴጂው የወጪ ንግድ  እንቅስቃሴ መሰናክል የሆነውን የአቅርቦት ማነቆዎች በመለየት የመፍትሄ ሃሳቦችን የሚያቀርብ እንደሚሆን አቶ ሃይለማሪያም ተናግረዋል፡፡ኢትዮጵያ ወደ አሜሪካ የምትልከው የምርት መጠን በየዓመቱ 80 በመቶ ላለፉት ተከታታይ 12 ዓመታት በማደግ ላይ እንደሆነ የንግድ ሚኒስቴር መረጃ ያመለክታል፡፡ሆኖም ይህ በቂ እንዳልሆነ የተናገሩት የንግድ ሚኒስትር አቶ ከበደ ጫኔ ከአጎዋ የሚገኘውን እድል በአግባቡ ለመጠቀም ከመቼውም ጊዜ በላይ ጥረቶች ተጠናክረው በመቀጠል መሆናቸውን በሚኒስትሮች መድረክ መክፈቻ ላይ ተናግረዋል፡፡አገሪቱ ላለፉት አስር ዓመታት ከእድሉ ይበልጥ ተጠቃሚ ለመሆን ጠንካራ የንግድ መሰረት በመገንባት ላይ መቆየቷን ያወሱት አቶ ከበደ የአጎዋ እድልን ቢያንስ ከ15 እስከ 20 ዓመታት ሊራዘም እንደሚገባ ተናግረዋል፡፡አጎዋ በአሁኑ ወቅት ከሰሃራ በታች ያሉ 39 አገራትን ተጠቃሚ በማድረግ ላይ ይገኛል፡፡